ᱠᱟᱹᱯᱤ ᱵᱩᱨᱩ

ᱠᱟᱹᱯᱤ ᱵᱩᱨᱩ ᱫᱚ ᱳᱰᱤᱥᱟ ᱯᱚᱱᱚᱛ ᱢᱚᱭᱩᱨᱵᱷᱚᱸᱡᱽ ᱦᱚᱱᱚᱛ ᱨᱟᱭᱨᱚᱝᱯᱩᱨ ᱵᱚᱱᱚᱛ ᱵᱟᱡᱟᱨ ᱠᱷᱚᱱᱟᱜ ᱪᱟᱸᱫᱚ ᱦᱟᱹᱥᱩᱨ ᱯᱟᱦᱴᱟ ᱰᱟᱦᱟᱨᱰᱤ ᱟᱹᱛᱩ ᱥᱩᱨ ᱨᱮ ᱢᱮᱱᱟᱜᱼᱟ ᱾ ᱱᱚᱣᱟ ᱵᱩᱨᱩ ᱞᱚᱫᱚᱢ ᱨᱮ ᱯᱟᱹᱨᱥᱤ ᱥᱤᱧ ᱪᱟᱸᱫᱚ ᱚᱞ ᱜᱩᱨᱩ ᱜᱚᱢᱠᱮ ᱟᱜ ᱵᱚᱸᱜᱟ ᱛᱷᱟᱯᱚᱱ ᱛᱷᱟᱱ ᱫᱚ ᱢᱮᱱᱟᱜᱼᱟ ᱾ ᱱᱚᱸᱰᱮ ᱜᱮ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱚᱞ ᱪᱤᱠᱤ ᱯᱟᱹᱨᱥᱤᱭ ᱥᱤᱨᱡᱟᱹᱣ ᱞᱮᱫᱟ ᱾

 ᱱᱟᱜᱟᱢ 
ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱫᱚ ᱑᱙᱒᱕ ᱥᱟᱞ ᱨᱮ ᱱᱚᱣᱟ ᱠᱟᱹᱯᱤ ᱵᱩᱨᱩ ᱨᱮᱜᱮ ᱚᱞ ᱪᱤᱠᱤ ᱟᱠᱷᱚᱨ ᱮ ᱥᱤᱨᱡᱟᱹᱣ ᱞᱮᱫᱟ ᱾ ᱩᱱᱤ ᱫᱚ ᱵᱚᱦᱚᱲᱫᱟ ᱯᱨᱟᱭᱢᱟᱨᱤ ᱥᱠᱩᱞ ᱨᱮ ᱯᱟᱲᱦᱟᱣ ᱚᱠᱛᱚ ᱨᱮ ᱱᱚᱣᱟ ᱵᱩᱨᱩ ᱛᱮᱭ ᱦᱤᱡᱩᱜ ᱥᱮᱱᱚᱜ ᱠᱟᱱ ᱛᱟᱦᱮᱸᱫ ᱾ ᱱᱚᱰᱮᱱᱟᱜ ᱱᱤᱨᱚᱲ ᱟᱨ ᱥᱟᱹᱱᱛᱤ ᱦᱚᱭ-ᱦᱤᱥᱤᱫ ᱛᱟᱞᱟ ᱨᱮᱜᱮ ᱩᱱᱤᱫᱚ ᱥᱟᱱᱛᱟᱲᱤ ᱯᱟᱹᱨᱥᱤ ᱞᱟᱹᱜᱤᱫ ᱚᱞᱪᱤᱠᱤ ᱛᱮᱭᱟᱨ ᱞᱮᱫᱟᱭ ᱾ 

 ᱧᱮᱧᱮᱞ ᱴᱷᱟᱶ 
ᱠᱟᱹᱯᱤ ᱵᱩᱨᱩ ᱫᱚ ᱢᱤᱫ ᱧᱩᱛᱩᱢᱟᱱ ᱧᱮᱧᱮᱞ ᱴᱷᱟᱶ ᱠᱟᱱᱟ ᱾ ᱳᱰᱤᱥᱟ ᱥᱚᱨᱠᱟᱨ ᱱᱚᱸᱰᱮ ᱢᱤᱫ ᱩᱱᱩᱭᱦᱟᱹᱨ ᱴᱷᱟᱶ (ᱢᱮᱢᱳᱨᱤᱭᱟᱞ) ᱛᱮᱭᱟᱨ ᱞᱟᱹᱜᱤᱫ ᱑᱐ ᱠᱳᱴᱤ ᱴᱟᱠᱟᱭ ᱢᱚᱧᱡᱩᱨ ᱟᱠᱟᱫᱟ ᱾ ᱱᱚᱣᱟ ᱴᱟᱠᱟ ᱛᱮ ᱱᱚᱰᱮᱱᱟᱜ ᱰᱟᱦᱟᱨ, ᱯᱟᱹᱪᱨᱤ, ᱚᱰᱤᱴᱳᱨᱤᱭᱚᱢ (Auditorium), ᱠᱷᱚᱸᱫᱽᱨᱚᱱ ᱛᱟᱞᱢᱟ (Research Centre) ᱟᱨ ᱧᱮᱧᱮᱞᱤᱭᱟᱹ ᱠᱚ ᱞᱟᱹᱜᱤᱫ ᱛᱟᱦᱮᱱᱚᱲᱟᱜ (Dormitory) ᱛᱮᱭᱟᱨᱚᱜᱼᱟ ᱾

 ᱞᱟᱹᱭ ᱞᱟᱠᱪᱟᱨ ᱨᱮ ᱠᱟᱹᱯᱤ ᱵᱩᱨᱩ 
ᱠᱟᱹᱯᱤ ᱵᱩᱨᱩ ᱫᱚ ᱥᱟᱱᱛᱟᱲ ᱥᱟᱶᱛᱟ ᱞᱟᱹᱜᱤᱫ ᱢᱤᱫ ᱫᱷᱚᱨᱚᱢ ᱴᱷᱟᱶ ᱞᱮᱠᱟ ᱠᱟᱱᱟ ᱾ ᱜᱩᱨᱩ ᱜᱚᱢᱠᱮ ᱟᱜ ᱢᱤᱫ ᱢᱩᱴᱷᱟᱹᱱ (Statue) ᱦᱚᱸ ᱱᱚᱰᱮ ᱢᱮᱱᱟᱜᱼᱟ ᱾ ᱥᱟᱱᱛᱟᱲᱤ ᱥᱮᱨᱮᱧ ᱟᱨ ᱞᱟᱠᱪᱟᱨ ᱨᱮᱦᱚᱸ ᱠᱟᱹᱯᱤ ᱵᱩᱨᱩ ᱨᱮᱱᱟᱜ ᱧᱩᱛᱩᱢ ᱟᱹᱰᱤ ᱜᱮ ᱢᱮᱱᱟᱜᱼᱟ ᱾ ᱡᱚᱛᱚ ᱥᱮᱨᱢᱟ ᱜᱮ ᱜᱩᱨᱩ ᱠᱩᱱᱟᱹᱢᱤ ᱦᱤᱞᱚᱜ ᱟᱭᱢᱟ ᱦᱚᱲ ᱱᱚᱸᱰᱮ ᱡᱟᱣᱨᱟ ᱠᱟᱛᱮ ᱜᱩᱨᱩ ᱜᱚᱢᱠᱮ ᱠᱚ ᱩᱭᱦᱟᱹᱨ ᱮᱭᱟ ᱟᱨ ᱵᱚᱸᱜᱟ ᱵᱩᱨᱩ ᱠᱚ ᱠᱚᱨᱟᱣᱟ ᱾ᱜᱟᱱᱟᱝ ᱟᱨ ᱪᱤᱴᱷᱤ ᱥᱟᱠᱟᱢ/ᱠᱟᱹᱯᱤ ᱵᱩᱨᱩ

ᱟᱨᱦᱚᱹ ᱧᱮᱞ ᱢᱮ
 ᱦᱟᱡᱟᱢ ᱵᱟᱥᱠᱮ ᱟᱜ 'ᱜᱟᱱᱟᱝ ᱟᱨ ᱪᱤᱴᱷᱤ ᱥᱟᱠᱟᱢ' ᱯᱩᱛᱷᱤ ᱨᱮ ᱠᱟᱹᱯᱤ ᱵᱩᱨᱩ ᱤᱫᱤ ᱠᱟᱛᱮ ᱚᱞ

 ᱥᱟᱹᱠᱷᱭᱟᱹᱛ 

 ᱵᱟᱨᱦᱮ ᱡᱚᱱᱚᱲ 
ᱛᱷᱚᱠ: ᱳᱰᱤᱥᱟ ᱨᱮᱭᱟᱜ ᱧᱮᱞ ᱡᱚᱝ ᱴᱷᱟᱶ
ᱛᱷᱚᱠ: ᱧᱮᱞ ᱡᱚᱝ ᱴᱷᱟᱶ
ᱛᱷᱚᱠ: ᱥᱟᱱᱛᱟᱲ ᱠᱚᱣᱟᱜ ᱧᱮᱞ ᱡᱚᱝ ᱴᱷᱟᱶ
ᱛᱷᱚᱠ: ᱥᱟᱱᱛᱟᱲ ᱠᱚᱣᱟᱜ ᱫᱷᱚᱨᱚᱢ ᱴᱷᱟᱶ
ᱛᱷᱚᱠ: ᱥᱟᱱᱛᱟᱲ ᱠᱚᱣᱟᱜ ᱧᱮᱞ ᱡᱚᱝ ᱴᱷᱟᱶ
ᱛᱷᱚᱠ: ᱫᱷᱚᱨᱚᱢ ᱴᱷᱟᱶ